Papersnake/gushiwen huggingface dataset:
赠怤师
王周（宋代）

水中有片月，照耀婵娟姿。庭前有孤柏，竦秀岁寒期。

坚然物莫迁，寂焉心为师。声发响必答，形存影即随。

雪花安结子，雪叶宁附枝。兰死不改香，井寒岂生澌。

晨炉烟袅袅，病发霜丝丝。丈室冰凛冽，一衲云离披。

顾此名利场，得不惭冠绥。
暮冬书怀赠次膺四首 其三
李昭玘（宋代）

多病犹凭药可医，若为换却镜中丝。人生得意一搔痒，世事循环千弈棋。

幸有归来陶令计，何须惆怅杜秋诗。慇勤田父劳相语，天命吾今不复疑。
寄题洋川与可学士公园十七首 其四 蓼屿
吕陶（宋代）

水际柔枝倒，霜前晚穗红。野禽来泊此，浑是画图中。
舟中晚眺
汪嫈（清代）

四围烟景接苍溟，山外高楼寺外亭。远岸影迷千树绿，深林光闪一镫青。

舟因送客难长系，云解留人故暂停。几辈天涯怨摇落，邻船夜话静中听。
千年调（游葛岭归有感）
王义山（宋代）

胜地独湖山，满堂贮风月。歌舞太平气象，雪回云遏。红鞋朱帽，隔岸唤船，芙蓉万叠。人稀到，这清绝。

因思旧事，庄敞平泉宅。莫与他人树石，对儿孙说。难全晚节，不如一丘壑。住茅屋三间，任穷达。
相和歌辞。襄阳曲
李端（唐代）

襄阳堤路长，草碧杨柳黄。谁家女儿临夜妆，

红罗帐里有灯光。雀钗翠羽动明珰，欲出不出脂粉香。

同居女伴正衣裳，中庭寒月白如霜。贾生十八称才子，

空得门前一断肠。
送别史痴翁分得尘字
金琮（明代）

酌酒题诗送故人，卧痴楼上宴残春。
谁能老去身无事，我愧年来鬓有银。
杨柳风轻浑是梦，杏花雨细欲成尘。
行装剩贮金壶墨，处处湖山为写真。
浊潦骤溢水槛遣兴二绝 其一
区大相（明代）

桂江几千里，新水下浑浑。偶动乘流兴，堪浮五石樽。
得昭文李学士书报以二绝
王禹偁（宋代）

左宦寂寥惟上洛，穷愁依约似长沙。
乐天诗什虽堪读，奈有春深迁客家。
渔家傲 以上周咏先校旧抄圭塘款乃集本马熙
马熙（元代）

凉入槐阴门巷杳。秋容次第归苹蓼。潦尽波寒亭影倒。征雁早。苹声唤起江天晓。菊外白衣殊未到。沙堤留得西山眺。何事水莲花独少。诗与调。倚风仍度渔家傲。
冬怀三首
张耒（宋代）

扬雄老不遇，寂寞玩文史。
厕身虎狼间，乃卒脱其死。
中恬遗外慕，独乐异众喜。
但有载酒人，何用求知己。
感事
晁公溯（宋代）

征衣消尽洛阳尘，泣向东风拭泪痕。
不及青春归有信，一年一别乐游园。
长至前夕书寄陆严州
张镃（宋代）

铜炉熟火暖无烟，一盏清灯纸帐边。
迟睡颇如除夜景，新阳方幸好晴天。
诗成水阁梅堪折，信断山城雁不传。
莫待扁舟叙暌隔，归来身作紫微仙。
梁三朝雅乐歌十九首 其十四
沈约（南北朝）

行苇之微犹勿践。宁惟血气无身剪。圣人之心微而显。

千里之应出言善。况遂豚鱼革前典。
挽颜伯涯制斡
释绍昙（宋代）

握手论盟二十年，瘦筇曾约上危巅。
雪崖未遂同观瀑，玉沼何期促孕莲。
桐叶成阴愁引月，菊花无酒冷含烟。
细看新补东林传，十八贤中又一贤。
杂咏八首上礼部李侍郎。寒釭
刘长卿（唐代）

向夕灯稍进，空堂弥寂寞。光寒对愁人，时复一花落。

但恐明见累，何愁暗难托。恋君秋夜永，无使兰膏薄。
沅陵七夕同德树堂江上夜坐
鲍之钟（清代）

天涯此何夕，斜月一钩闲。共坐清沅上，回瞻碧汉间。

鱼龙潜泽国，镫火动江关。竟夜看云度，双星带楚山。
越人歌
霍与瑕（明代）

今日何日兮，维舟崧台。客从西方兮，以酒浆来。清歌互劝兮，乐极增哀。

绿江碧树兮发旧枝，望南山兮白云飞。白云飞兮天欲晚，王孙游兮何时反。
郊居纪实
武衍（宋代）

既安能适复何疑，小筑重营即旧规。
狡兔反为三窟累，鹪鹩终遂一枝期。
种成水际芙蓉径，凿得亭前菡萏池。
客有可人尊有酒，四时风月总相宜。
梁药亭偕蒲衣赴车陂荔枝之约余病新愈惮暑不果往却还新塘舟中寄怀兼柬车陂诸子
陈恭尹（清代）

郭东收雨水新澄，只尺溪桥不共登。林岫未忘多病客，鹭鸶闲似少年僧。

楼开静沼难为画，荔擘红衣不让冰。想到山堂今夜短，几人吟共一窗灯。
罗霄洞
释德最（宋代）

江南三月春无边，谿竹十里花争妍。
儿童且莫吹羌管，我欲临流枕石眠。
再用杜子美韵十首 其四
方献夫（明代）

入涧耳如洗，看云眼未花。水边馀笋蕨，松下有龟蛇。

病痛渠能遣，痴呆我已赊。杖藜随所至，好处即为家。
丙寅十四首效韦苏州
黄庭坚（宋代）

渐嘉楼外花，嘉赏亭边柳。
作者归山丘，今春为谁有。
千秋万岁後，还复来游否。
登贺兰山眺望夏元昊避暑宫在焉平虏城北则汉卫青大将台也
周光镐（明代）

贺兰千队驻征麾，山后山前毳幕移。列嶂厂天攒剑戟，重关画地守熊罴。

夏王暑殿馀荒址，汉将高台接古陴。一自三城收戍卒，胡奴无复泣燕支。
王操之旧京帖赞
岳珂（宋代）

永嘉戎马摇乾坤，渡江一马黄屋奔。
中原文南无复存，仅有笔阵兴王门。
猗欤大令趾右军，几年埒美名金昆。
片纸断烂如瑶琨，鸾蛟蛇蚓置勿论。
为问此帖当保人，豺狼父子蚁君臣。
纲常肇自清浊分，孰能自植无君恩。
是时咸洛尘霾昏，阡原变徙陵欲翻。
家人丘陇何足言，痛裂乃尔摧心肝。
义熙九土封函关，遗氓遮道挽息真。
矢口止诵公家坟，人心大义端不泯。
谁其主议画淮汶，伊瀍王气空膏屯。
悠悠千载有此臣，委质无乃惭州民。
感叹遗墨气涌山，我欲请剑同朱云。
收亭楸槚方成阡，大呼为叫九天阍。
三月一日泊舟宿州城外因纵步至城北遂过天庆观道士留饮乃归
吕本中（宋代）

冰霜连暮春，既雨寒愈重。扁舟缆荒亭，浅水咽微冻。

今晨稍和柔，始觉芳意动。经旬厌拘束，乐事须一纵。

篮舆无俗情，鸱夷当宾从。千花犯浓云，红紫相饯送。

未知滕薛长，乃若邹鲁鬨。娉婷北门柳，别泪作凄痛。

陵陂少荒芜，亦未妨耕种。道人喜我来，清谈破昏梦。

弹琴不须弦，风林助吟讽。嫩玉捣香粳，浮蛆拨春瓮。

嘉蔬剪朝露，奇果市新贡。西邻亦可人，明窗碾双凤。

人生一饱适，此外更何用。七年城北交，事与朱阮共。

长诗不成篇，临行当三弄。琼瑶报木桃，为子末后供。
同雪公游千顶纪事十首 其十
释函可（明代）

半日浮生閒不得，况连十日遍山扉。解开药裹包黄栗，斫得藤山下翠薇。

入郭愈怜山水好，逢人多与性情违。最嫌骢马黄金勒，依旧骑驴独自归。
后天易吟三十首
方回（元代）

雷风火泽水，独艮不言山。
朔易指方位，万形消息间。
吕梁硔
胡翰（明代）

河水趋山东，四旷无险塞。
吕梁扼其冲，凛若万强敌。
水势与石斗，终古怒未息。
舟行龈腭间，众挽不余力。
进始逾跬步，退忽落千尺。
长年起相语，兹土神所职。
登祠奉嘉荐，拜跪陈下臆。
船头勇牵缆，樯表高挂席。
好风东南来，送我天北极。
叱驭诚足钦，垂堂讵遑恤。
昔闻庄叟言，有山在离石。
悬水三十仞，鱼鳖皆辟易。
孰隳天地性，遂拯生民溺。
鸿飞九州野，吾愿观禹迹。
挽翁仲山常卿二首 其二
刘克庄（宋代）

昔驾輶轩忝外台，爱文学掾有高才。曾留太白论文去，亦辱奇章贽卷来。

玉树枝成终古诀，紫薇花对别人开。时危国蹙英贤夭，空撚霜髭赋八哀。
宜亭
姜宸英（清代）

不知秋远近，水色涨平芜。晒岸多渔网，浮舟半竹庐。

桥欹眠折苇，槛倒坐间凫。落日宜亭上，寥寥吾辈俱。
题梅送刘子辉博士 其二
杨士奇（明代）

文江博士故多才，为喜亨衢特达开。九载相逢遽相别，临岐聊赠一枝梅。
次韵和正仲南风
舒岳祥（宋代）

有客披襟曰快哉，岂知元自舜弦来。
但令酷吏暑先去，足想苍弦愠自开。
树影纵横流院落，荷香来往护池台。
公权只赋弦凉句，不道闾阎正苦哀。
柳
李商隐（唐代）

江南江北雪初消，漠漠轻黄惹嫩条。灞岸已攀行客手，

楚宫先骋舞姬腰。清明带雨临官道，晚日含风拂野桥。

如线如丝正牵恨，王孙归路一何遥。
送马少卿赴襄阳
胡宿（宋代）

冰操从来畏四知，汉江南畔拥藩麾。地经谢守开油幕，人忆山公倒接䍦。

风入射堂飘鼓吹，雨随行县湿旌旗。前朝叔子流遗爱，拂藓应看岘首碑。
赠别阿兄归里(1)
费墨娟（清代）

离情万缕与千丝，一一叮咛细记之。雁序算来惟汝长，门衰祚薄藉兄持。
寄乡中故人
曹之谦（元代）

十年梦绕故山薇，世事悠悠与愿违。华表未成辽鹤语，青冥空羡塞鸿归。

云横北岭迷乡眼，尘满西风涴客衣。为报吾州旧亲识，短书相慰莫令稀。
和林处士梅诗八首 其五
刘学箕（宋代）

犯寒不怕雪蒙头，蹋石穿林不暂休。千首诗成千首意，十分春瘦十分愁。

飞添宫额妆同艳，斜插鬓云香共留。勉续清吟知笔弱，苦无风度恐花羞。
送高中甫春试兼寄仲子正甫时季子初为茂才
卢龙云（明代）

握手河梁将送远，君家兄弟意堪亲。休论赵璧偿城晚，须信燕金结士频。

海内时名三凤起，斗间剑气二龙新。到来欢极提携舞，花萼能辉紫陌春。
玲珑四犯（京口寄所思）
史达祖（宋代）

阔甚吴天，顿放得、江南离绪多少。一雨为秋，凉气小窗先到。轻少听彻风蒲，又散入、楚空清晓。问世间、愁在何处，不离澹烟衰草。

簟纹独浸芙蓉影，想凄凄、欠郎偎抱。即今卧得云衣冷，山月仍相照。方悔翠袖，易分难聚，有玉香花笑。待雁来、先寄新词归去，且教知道。
送司封从叔员外徼赴华州裴尚书均辟
郑谷（唐代）

如何抛锦帐，莲府对莲峰。旧有云霞约，暂留鹓鹭踪。

敷溪秋雪岸，树谷夕阳钟。尽入新吟境，归朝兴莫慵。
南池
李郢（唐代）

小男供饵妇搓丝，溢榼香醪倒接䍦。
日出两竿鱼正食，一家欢笑在南池。
呈鲁斋提刑伯
黄大受（宋代）

散尽黄金与客休，田园不为子孙谋。
白头更自嫌多累，尚有潇湘万郑楼。
倦庵王德政
释居简（宋代）

有耳慵将听是非，无心只据目前机。不随十二时辰去，却解差排十二时。
题杜茶村镫船歌后 其二
张清标（清代）

何处闻歌不可怜，秦淮丝竹委荒烟。伤心寄语阮司马，惭愧《春镫》《燕子笺》。
义灵庙迎享送神曲 其一
游九言（宋代）

北固山兮朝晖，鼛鼓奏兮吹篪。盼夫君兮来止，纷老稚兮扶携。

盼芳馨兮荐豆，君弗语笑兮我怀悽。聊相羊兮引釂，慰我愿兮无违。
缺月词
陆仁（元代）

月体无亏缺，日照乃自偏。安得长合璧，与天相周旋。
微山晓望
屠绅（清代）

帆影下回汀，湖光带晓星。草荒微子墓，树远沛公亭。

凫掌牵船縠，鱼须著网腥。沮洳虽不恶，吾道未飘萍。
舜弼去张提学汝立至复用韵一首
邵宝（明代）

旧游回首几鄱湖，白鹿堂坛半欲芜。周氏图书元自孔，楚邦风壤尚连吴。

壮观独泛三江水，正学先驱万里途。闻道春来多雨露，山城桃李已开无。
论语绝句 其六十四
张九成（宋代）

卫多贤者仕伶官，击磬如襄理一般。不审乃于声上取，疑其此意太无端。
书会溪郴阳瀑布图后三首
蒲寿宬（宋代）

楚山亦瘴疠，湘水多幽灵。
高飚雷电激，尽日霰雪零。
涤去热恼肠，清风自泠泠。
次韵晦父喜雨诗
曹彦约（宋代）

何处鸣鸠只好音，谁家孝妇有冤心。
古来禋祀关仍寂，今日兵冤忆华歆。
王制不堪乖用仂，春秋从此却书霖。
君诗好似灵湫水，清绝无人测浅深。
二月望游齐山呈仓使二首
钱时（宋代）

春到花朝花未多，小梅才作玉婆娑。
东君不是恩光薄，无奈霜欺雪压何。
金陵简刘仲修昆玉
郭奎（元代）

姑孰城中君送我，端阳重上宛溪船。多情云树愁如海，回首风尘暗隔年。

东海未成高士蹈，南冠应赖故人怜。重来不见刘公干，别卜交期在九泉。
题张氏钟秀阁
王云（宋代）

卜筑■郊扉，登临野趣宜。鸥边春浪间，草外碧云低。

画忆王摩诘，诗渐杜拾遗。徘徊半楼月，残夜水明时。
题天平寿老方丈
范成大（宋代）

二十三年再入山，此山于我有前缘。
时人不用怜衰病，天与丹房一线泉。
偈颂九十三首
释梵琮（宋代）

求道如求雨，乾枯日夜愁。
忽然风雨至，万壑尽争流。
直得天下万物沾润，三井龙王出头。
云南如劈箭，云北似倾湫。
激石怒雷吼，翻空雪浪浮。
忽然风雨息，平地一时休。
衲僧家，骑个水牯牛。
多快活页纸，百无忧。
健即行，困即歇。
布袋头，亲解结。
钉打钉，铁打铁。
寒道寒，热道热。
此是诸佛心宗，亦名单提妙诀。
七峰峰顶滑如苔，寒山拾得相拖拽。
珠潭浮屿
曾作霖（清代）

山中有水水中山，山自凌空水自閒。谁划玻璃分色界，倒垂金碧浸烟鬟。

蓬莱可许乘风到，艋舺知为举火还。别有洞天开海外，人家鸡犬绝尘寰。
江亭晚望题书斋
陈季卿（唐代）

立向江亭满目愁，十年前事信悠悠。田园已逐浮云散，

乡里半悠逝水流。川上莫逢诸钓叟，浦边难得旧沙鸥。

不缘齿发未迟暮，吟对远山堪白头。
并日得朱表臣酪及樱桃
梅尧臣（宋代）

昨日酪将熟，今朝樱可餐。
紫莼休定价，黄鸟未衔残。
甘滑已相美，齿牙仍尚完。
应知消客热，远赠盎盈盘。
丙辰生日放言
田雯（清代）

我生四十有二年，忽忽不知老将至。今朝对镜出面颜，局促衰将谁所致。

世言高颡大腹儿，持粱刺肥决富贵。怪我清癯病且顽，只合入山藏薜荔。

自是虞翻骨相屯，甘让蔡泽遭逢异。执戟十载但为郎，帣韝一斗便成醉。

通籍厕名等赘疣，投刺畏人如缩猬。作贾量无猗顿术，贪荣岂有灌夫势。

黄鹞觜爪差堪怜，蠹鱼脉望究何济。负郭久荒二顷田，养身漫假五禽戏。

投老空门耻钝根，爱读《南华》亦强记。四座勿喧进一觞，看我拂袖理归计。

吁嗟乎！我生四十有二年，忽忽不知老将至。
送彦侍者
释月涧（宋代）

瑞阳俊彦彦侍者，貌山泽癯语洒洒。访我东湖竹边寺，为言来洒远公社。

殷勤载觅赠行语，有语非语笔难写。浑崙一句持赠君，不可取兮亦非舍。

归见溪边老烟菟，当机有掌休便打。免教臭口向人开，道汝又捋虎须也。
句 其五
杨黎州（宋代）

顿缨狂走鹿，吐沫倦游鳞。
和陶郭主簿二首，并引 其二
苏轼（宋代）

雀鷇含淳音，竹萌抱静节。诵我先君诗，肝肺为澄澈。

犹如鸣鹤和，未作获麟绝。愿因骑鲸李，追此御风列。

丈夫贵出世，功名岂人杰。家书三万卷，独取《服食诀》。

地行即空飞，何必挟日月。
离京兆国独里人叶舜举秘丞胡从道户曹远饯至
强至（宋代）

两经辟命住秦关，府罢东随相国还。
物态当时倾附后，人情今国有无间。
青门雨送归行色，白酒风吹上别颜。
相见去留终不改，只应同里与南山。
奉题董端明渔父醉乡烧香图十六首 其三
陈克（宋代）

君王猎罢载熊罴，锡壤分茅合霸齐。邑有鱼盐太多事，翛然何似钓璜溪。
题小蓬瀛轩三首 其一
陈公懋（明代）

芙蓉窗户赤阑桥，瀛水蓬山路不遥。唤取仙人千石酒，海棠花底漫吹箫。
游子行
聂夷中（唐代）

萱草生堂阶，游子行天涯。慈亲倚门望，不见萱草花。
秋夜同章三十九弟次邠宿延庆山纪游一首
林亦之（宋代）

芭蕉月上照窗扉，屋里老僧眠不知。
起来树根饮一盏，举头忽不三更时。
藤萝一处一处好，我亦持杯随处坐。
山鸡忽叫野钟鸣，满地西风愁杀我。
夜宿卢山下通远驿闻夜泉作
邓云霄（明代）

静听鸣泉滴翠微，随风飘洒数仍稀。泠泠窦迸流云出，飒飒声悬落叶飞。

欹枕忽惊深夜雨，呼童还觅旧寒衣。西窗一洗尘劳梦，四十年前尽觉非。
火后借居君子亭书事四绝呈粹翁
陈与义（宋代）

斫竹和梢编作篱，微风如在竹林时。
无人来访庞居士，晚日疏阴光陆离。
偈颂五首
释印肃（宋代）

应目未尝离左右，扣宗差别风马牛。
迟速不停俱滞学，个裹还须自肯休。
喜迁莺
吴潜（宋代）

良辰佳节。问底事，十番九番为客。景物春妍，莺花日闹，自是情怀今别。只有思归魂梦，却怕杜鹃啼歇。消凝处，正丝扬冉冉，寸肠千折。

谩说。临曲水，修竹茂林，人境成双绝。俯仰俱陈，彭殇等幻，何计世殊时隔。倚楼碧云日暮，漠漠远山千叠。沈醉好，又城头画角，一声声咽。
玉烛新 己巳人日集栖白庼
陈宝琛（清代）

初正俄七日。数雁后花前，欲归谁得。乍晴旋曀，虚凝望、客里东谁无力。

臣家旧德，故未忘、生寅时历。忍见此、遗孑周黎，嗷嗷若为安宅。

词流会饮高斋，仰壁上英光，中兴名笔。降神辈出，人间世、剥复循环难测。

年芳自惜。愧綵胜、金花头白。只剩与、羹菜酬春，题诗寄忆。
偈八首 其七
释慧远（宋代）

闹处莫出头，冷地著眼看。明暗不相干，彼此分一半。

一种作贵人，教谁卖柴炭。向你道，不可毁，不可赞，体若虚空没涯岸。

相唤相呼归去来，记取明年正月半。
虫豸诗 其三
元稹（唐代）

兰蕙本同畹，蜂蛇亦杂居。害心俱毒螫，妖燄两吹嘘。

雷蛰吞噬止，枯焚巢穴除。可怜相济恶，勿谓祸无馀。
题黄冈东坡潘氏亦颜斋
贺铸（宋代）

东坡有田谁料理，黧面苍毛潘氏子。
结茅题榜亦颜斋，农隙把书聊自喜。
潘乎潘乎信是颜之徒，终日何所论难真如愚。
世无孔父四科友，犹办箪食瓢饮陋巷环墙居。
百亩之收粒可数，天南有待东坡主。
更输什一补官仓，余勺几何供雀鼠。
会须不改其乐媚而翁，力田水旱由天公。
大胜心迹相违阮校尉，东西南北哭途穷。
赐资治通鉴呈范淳父学士
张舜民（宋代）

通鉴初成赐近臣，不遗疏贱布恩均。
我投淮水五千里，君滞周恩二十春。
东观汗青身是梦，西宫削稿事如新。
细思当日修书者，祇有三人今一人。
过姑孰溪观李白旧诗洎乐天吊太白坟短句因而
金君卿（宋代）

水从照亭来，荡澜涵秋净。
楼台阚空渺，倒影入明镜。
溪山久寂寥，胜游谁与并。
新月生暮寒，讴歌发渔艇。
过石田草堂因哭石田
傅汝楫（明代）

频年我理吴航楫，几度相逢笑口开。
沙雨江风今日泪，岁寒愁绝是重来。
次和定甫台长病起韵 其二
赵树吉（清代）

脱绣常辞客，因痾得数游。丹铅犹矻矻，谤誉漫悠悠。

上界足官府，散仙谁侣俦。似闻舐余鼎，鸡犬已丹丘。
雨中登安福寺塔
陆游（宋代）

平生喜登高，醉眼无强界。
北顾极幽并，东望跨海岱。
喟然抚手叹，从古几成败？英雄如过鸟，城郭但遗块。
今朝上黑塔，千里旷无碍。
忽惊风霆掣，坐觉天地晦。
急雨挟龙腥，溽暑为摧坏。
皇天念蟠郁，令我寄一快。
那知书生狂，自倚心眼大。
更思驻潼关，黄河看如带。
和剂方补骨脂丸方诗
佚名（唐代）

三年时节向边隅，人信方知药力殊。

夺得春光来在手，青娥休笑白髭须。
资寿溱长老请赞
释心月（宋代）

寒浦先零之姿，古岩后凋之操。
雪满颠一味寒酸，雪拥肩十分枯槁。
任缘而住也，触处有余。
随机而应也，无适不可。
家法森严，钳鎚糙暴。
承当者谁，如溱长老。
晚游
陆游（宋代）

垣屋参差出，沟溪曲折通。
乱鸦空际黑，落日竹间红。
轧轧舆竿语，摇摇旛脚风。
吾行本无定，随意入空蒙。
越问 其十二 句践
孙因（宋代）

昔句践兮思报吴，问国政兮五大夫。辟田野兮实仓府，访疾苦兮字幼孤。

抱冰兮握火，置胆兮坐卧。采蕺兮与葛，侧席兮闾左。

觞酒豆肉兮必均其施，乐不尽声兮食不致味。鸷鸟匿形兮踰一十祀，吴无稻蟹兮越有地利。

一朝兴师兮三战得志，姑苏既墟兮横行淮泗。伯东诸侯兮贺贡毕致，赫然隽功兮又何可议。

客曰，异哉兮彼长颈而乌喙。如其可与其乐兮，何鸱夷之远避。
满庭芳（用前韵并寄）
吴儆（宋代）

水满池塘，莺啼杨柳，燕忙知为泥融。桃花流水，竹外小桥通。又是一春憔悴，摘残英、绕遍芳丛。长安远，平芜尽处，叠叠但云峰。西湖，行乐处，牙樯漾鹢，锦帐翻红。想年时桃李，应已成空。欲写相思寄与，云天阔、难觅征鸿。空凝想，时时残梦，依约上阳钟。
游临安净善登耸翠楼　钱唐王子出家之所
邓林（宋代）

祇陀园里布黄金，王子因生向善心。酷爱好山联十锦，故依净善结双林。

洞门云出有闲态，花径鸟啼无俗音。耸翠楼高宜览胜，题诗为记一登临。
句
樊晃（唐代）

巧裁蝉鬓畏风吹，尽作蛾眉恐人妒。
悲李拾遗二首
崔道融（唐代）

故友从来匪石心，谏多难得主恩深。

行朝半夜烟尘起，晓殿吁嗟一镜沈。

天涯时有北来尘，因话它人及故人。

也是先皇能罪己，殿前频得触龙鳞。
正月十一日次修敬载酒邀十老集吟社韵
杨理（明代）

盘堆山果杂溪蘩，雅集衣冠又此番。涧底泉从龙吻出，松梢雪压鹤巢翻。

金声掷地词章重，玉雪霏春笑语繁。觞咏不知盘礡久，一轮明月照归轓。
长歌复短歌四章 其二
徐贲（元代）

短歌短，长歌长，男儿有足行四方。鞍在马，轮在车，请君莫言道路赊，安能局束长在家。
题笙
罗邺（唐代）

筠管参差排凤翅，月堂凄切胜龙吟。最宜轻动纤纤玉，

醉送当龙滟滟金。缑岭独能征妙曲，嬴台相共吹清音。

好将宫徵陪歌扇，莫遣新声郑卫侵。
雨足晚晴
韩琦（宋代）

掣电搜龙发怒雷，欲驱时旱涤民灾。四溟滂泽三农足，万宇愁襟一夕开。

虹影渐从天外散，蝉声初到枕边来。高楼小酌清风满，不胜当年避暑杯。
武昌怀古十咏·西塞
白玉蟾（宋代）

落尽桃花水满湖，西山西塞长新蒲。
斜风细雨今如许，青笠绿蓑谁又无。
圣主龙飞邦有道，醉仙睡到日高梧。
何时尧舜无巢许，我也人乎粘壁枯。
春日官舍偶题
王禹偁（宋代）

薄宦苦流离，壮年心已衰。
莺花愁不觉，风雨病先知。
晓月晃竹屋，寒苔叠槿篱。
无人慰幽寂，庭柳自低垂。
会饮有美堂，答周开祖湖上见寄
苏轼（宋代）

杜牧端来觅紫云，狂言惊倒石榴裙。
岂知野客青筇杖，独卧山榴白簟纹。
且向东皋伴王绩，未遑南越吊终军。
新诗过与佳人唱，从此应难减一分。
送干钟
释法薰（宋代）

大炉鞴里笑翻身，空腹高心许十成。好听玉楼撞动处，和声送出太分明。
司中司命五首
佚名（隋代）

我诚既洁，我豆既岂。
神来降斯，有俨其容。
荐此嘉币，肃肃雍雍。
何以侑之，于乐鼓钟。
春送卢秀才下第游太原谒严尚书
白居易（唐代）

未将时会合，且与俗浮沉。鸿养青冥翮，蛟潜云雨心。

烟郊春别远，风碛暮程深。墨客投何处，并州旧翰林。
知玄武县薛秘丞继示手书因以谢
魏野（宋代）

至交忘贵贱，岂可兴常论。
少似君书札，多于我梦魂。
杨岐从蜀邑，雁递到烟村。
倒箧时将读，谁言我眼昏。
上邓宪生辰
杨简（宋代）

使者维何，有祖高密。
云台第一，流芳泌泌。
故国
方豪（明代）

故国春犹好，晨风送马蹄。
四山花气杂，万窦水声齐。
旧木莺初出，新菑犊正肥。
老翁闲倚杖，白发照清溪。
秋夜感怀
朱淑真（宋代）

满院含秋思，蟾辉映一方。蛩吟喧曲砌，鸟宿傍回塘。

木落桐应瘦，宵寒漏正长。安仁闲感慨，徒尔鬓苍苍。
田侍郎 其七
王建（唐代）

笳声万里动燕山，草白天清塞马闲。触处不如别处乐，可怜秋月照江关。
中都之嘉会门陈亦颜为堂曰城南书院取韩文公符读书意也 其三
曾丰（宋代）

姓名不欲乐人闻，籍甚公卿举似君。李白犹将奴力士，薛宣岂敢吏朱云。
陶山遇雪觉林迁庵主见招不果往
陆游（宋代）

山中大雪二尺强，道边虎迹如碗大；衰翁畏虎复畏寒，招唤不来公勿怪。
梨花开时好风日，走马寻公作寒食。
不须沽酒饮陶潜，箭笋蕨芽如蜜甜。
春日田园杂兴十首 其四
陈舜道（明代）

春来非是爱吟诗，诗是田园懒兴时。放草地牛眠易熟，听花村鴂起来迟。

蚕桑辛苦从渠妇，稼穑勤劳任我儿。疏散情怀收不起，春来非是爱吟诗。
奉和圣制经河上公庙
张九龄（唐代）

昔者河边叟，谁知隐与仙。姓名终不识，章句此空传。

迹为坐忘晦，言犹强著诠。精灵竟何所，祠宇独依然。

道在纡宸眷，风行动睿篇。从兹化天下，清净复何先。
雪夜二首
王镃（宋代）

松屋篝灯伴夜阑，闭门不管雪花寒。
调朱旋滴梅瓶水，读过唐诗再点看。
李文正母麻太夫人寿九十诗 其一
杨慎（明代）

星沙炳灵，仙李有故柯。星沙炳灵，仙李有故柯。风霜不摧，雨露灵多。

度索山中，蟠桃同花。歌以言之，仙李有故柯。
舜兄南山为僧后归东林
释绍昙（宋代）

新生白额眼光摇，肯向南山恋旧巢。
背蹭西风行一转，人惊不过虎溪桥。
次韵张敏叔筠轩
许景衡（宋代）

兰陵公子留题后，野草閒花变四时。惟有此君犹好在，年年添得岁寒枝。
有所思和黄吉甫
张献翼（明代）

鸳鸯七十自成双，翠袖红颜映碧泷。
淮水有时邀玉笛，秦楼无伴对银缸。
梨云入夜长飞梦，桃叶乘春欲渡江。
相望本无千里隔，共看明月照寒窗。
再用才子富文华校雠天禄阁韵赠周教授 其一
陈造（宋代）

仙人藤阴梦，金骨窖黄埃。当年晁张双，缩手推其才。

陈编且千载，万蛰听春雷。偕公闲吊古，文游但荒台。
客有诗挽先君者依韵答之二首 其二
卢龙云（明代）

龙城薄宦已三霜，几度瞻云忆故乡。十里畹兰幽可佩，一朝风木恨偏长。

难逢鹤驭归华表，未得鸾书下建章。独客徘徊伤远道，尚怀倾盖赋山阳。
枕上作
陆游（宋代）

一室幽幽梦不成，高城传漏过三更。
孤灯无焰穴鼠出，枯叶有声邻犬行。
壮日自期如孟博，残年但欲慕初平。
不然短楫弃家去，万顷松江看月明。
病中喜李仲霍王子载见过
晁公溯（宋代）

春风饯余寒，山雨留暝色。
杜门正卧病，俯仰空四壁。
庭空鸟雀正，窗破风雨入。
拥炉意无聊，胸次百忧集。
肉消时抚髀，啸罢空抱膝。
户外云气昏，春泥污阡陌。
清晨履声喧，不见车马迹。
忽传高轩过，未知当何适。
仆夫走告予，有客来问疾。
起迎屐齿折，颇觉心悦怿。
沈疴脱去体，阳气满大宅。
坐闻枚叟言，汗复淟然出。
平身拙自卫，外邪屡见袭。
昔尝倦宾正，束带难自力。
今者乃不然，惟恐归骑铖。
向来谢交游，正乏君辈客。
汉武帝
徐秋云（元代）

万户千门禁漏迟，建章花发锦成帏。瑶池有信青鸾至，金屋无人白燕飞。

风起轮台春寂寂，露零仙掌月辉辉。楼前箫鼓繁华梦，汾上年年只雁归。
得家书报敝居紫丁香盛开怅然有感
吴芾（宋代）

我家丁香大盈丈，天公靳惜非丹材。
去年花开香满屋，我方局促缠悲哀。
准拟今年必无事，尽可花下相追陪。
何期顿与花隔绝，斗粟牵从江上来。
前日我家寄书至，为报堂前花正开。
熏人已如兰麝喷，照眼还若锦绣堆。
狂蜂游蝶自来往，旧成蹊处今生苔。
主人有花不解赏，向来何以事栽培。
置书不觉双泪堕，人事好乖如此哉。
嗟我行年近六十，鬓发星星心已灰。
纵使从今得自便，此生看花能几回。
况复奔驰未能已，断蓬正滚风中埃。
欲往一见尚不可，敢望近前持酒杯。
须知轩冕傥来耳，不如归去山之隈。
夏日村居
杜依中（清代）

今古纷纭未易评，松间石上暂移情。驱愁任我排棋阵，破恨同人共酒兵。

新法已经残海内，清谈自是误苍生。近来司马多征战，曾否当年细柳营。
庄居值雨偶得十诗示秦处度 其二
李之仪（宋代）

满眼多是水，岁事从可知。早时谓有馀，今空未免饥。

一雨又三日，见者皆攒眉。天作人承之，到此终何为。
水调歌头 茅仲良初度席上赋
谢应芳（元代）

秋色净如洗，南极瑞光多。秦驻山中隐者，弧矢挂烟萝。野老敲门看竹，珍重主人留客，呼酒泻金荷。为问春秋多少，笑道明年六十，勋业竟蹉跎。万钟禄，千驷马，待如何。洛阳城市，又看荆棘卧铜驼。且喜阶前玉树，五色＊雏俱好，把此瑟琴和。一曲华胥引，双鬓雪儿歌。
定变难
文天祥（宋代）

老兵中变意差池，仓卒呼来朽索危。
若使阿婆真一吼，目生随后悔何追。
扬州偶会前洛阳卢耿主簿（应物顷贰洛阳常有连骑之游）
韦应物（唐代）

楚塞故人稀，相逢本不期。犹存袖里字，忽怪鬓中丝。

客舍盈樽酒，江行满箧诗。更能连骑出，还似洛桥时。
次韵王侍御夜宿高牙
喻良能（宋代）

相别三时久，相望望城赊。
携书期过雁，徙倚至昏鸦。
风雨番君国，云烟夔子家。
何时趣归觐，重许拜高牙。
凄凉犯 重台水仙，用梦窗原韵
易顺鼎（清代）

湘春水阔，单衣外、仙云暗护如叶。障风浅幕，瑶房闭久，洗妆乍叶。

鲛程冻合，珠海双帆正涉。采香人，凉到骨，步入翠蓬叠。

鬟朵压来重，小月钗梁，夜寒飞怯。粉弹未破，晕愁痕玉颜冰靥。

金屋沉沉，问身世微波几摺。想重衾晚馥浓熏，缟梦灭。
行次山阳续家太尉寄赐衣段令充归觐续寿信物谨以诗谢
崔致远（唐代）

自古虽誇昼锦行，长卿翁子占虚名。
既传国信兼家信，不独家荣国亦荣。
万里始成归去计，一心先算却来程。
望中遥想深恩处，三朵仙山目畔横。
克己
吕大临（宋代）

克己功夫未肯加，吝骄封闭缩如蜗。试于清夜深思省，剖破藩篱即大家。
林少伊直院母夫人柳氏挽词 其一
苏籀（宋代）

英英批凤杰，遗懿诵高堂。淑质宗姻慕，慈怜寿凯康。

委蛇瞷夫子，勤苦养尊章。驹隙八旬促，兰陔怆陨霜。
送冯副使士定之广东宪台 其二
丘浚（明代）

春风不到海边天，喜见皇皇使节鲜。料得吴儿心似铁，不妨多饮石门泉。
积雨小霁
杨万里（宋代）

雨足山云半欲开，新秧犹待小暄催。
一双百舌花梢语，四顾无人忽下来。
和谢昌国送管相士韵
杨万里（宋代）

半世缘痴自作劳，万人争处我方逃。
怜渠识尽公卿得，一马归来骨转高。
再和
王之望（宋代）

珠玑百斛何人付，公有诗筒来不住。
出尘秀句若霞摛，走笔豪篇逾响赴。
吟字一字不知老，朝作千篇犹未暮。
秋天鸿鹄翥浮云，平地骅骝驱熟路。
分忧制节绵万里，余事文章兼七步。
千军独扫人共惊，八面俱来我何惧，
力扛九鼎更妥帖，胸蟠万卷森差互。
千言未困见纵横，一点不加无谬误。
音谐律吕凤凰鸣，势薄云天鹏鸟怒。
流传应有贾客售，在处岂无神物护。
公诗光焰千丈锦，我诗粗窘一尺布。
公诗雄富百雉都，我诗穷陋三家聚。
行经北海恍自失，出见西施羞反顾。
残膏祗欲借邻光，余润有如蒙晓雾。
君侯雅志和薰风，圣主恩光深湛露。
事业终期白日悬，功名已见青云附。
愿公归侍玉皇案，天香复与金童炷。
愿公西取王母环，云车直指瑶池鹜。
要当都俞庙堂上，岂久淹留井参度。
顾我尘埃不足论，屈曲世间随所寓。
赠中岩王处士
方干（唐代）

垂杨袅袅草芊芊，气象清深似洞天。援笔便成鹦鹉赋，

洗花须洞桔槔泉。商於避世堪同日，渭曲逢时必有年。

直恐刚肠闲未得，醉吟争奈被才牵。
题张唐英秘校桂香亭
赵抃（宋代）

月中新得桂香清，归向斯亭立美名。作赋仗前登第好，拜恩堂下到家荣。

晓羞兰膳亲心乐，春照蓝袍俗眼惊。跬步不宜轻自待，青云岐路坦然平。
满庭芳
陈瓘（宋代）

扰扰匆匆，红尘满袖，自然心在溪山。寻思百计，真个不如闲。浮溪纷华梦影，嚣尘路、来往循环。江湖手，长安障日，何似把鱼竿。

盘旋。那忍去，他帮纵好，终异乡关。向七峰回首，清泪班班。西望烟波万里，扁舟去、何日东还。分携处，相期痛饮，莫放酒杯慳。
和杨公济钱塘西湖百题 其七十七 葛公石径
郭祥正（宋代）

谁来蹑高步，幽径已荒凉。落叶无人扫，哀猿空断肠。
拟古五首 其四
何梦桂（宋代）

封狼藐万里，风雪饶阴山。地荒走蛇豕，俘絷去不还。

高门谁氏走，受驱牧猳犍。去时纨裤敝，毡毳不蔽寒。

夜夜望北斗，不逐南箕旋。父母生我初，拊我掌股间。

岂意越在兹，抚身空自怜。
和南海黎美周黄牡丹诗四首 其一
郭辅畿（明代）

独倚东风笑艳阳，分来龙衮作宫妆。新姿澹映阿娇屋，晓佩轻摇少妇香。

露润金盘珠汗冷，梦回珀枕翠鬟光。相怜更在朱颜外，莫向荷花唤六郎。
寄叔广
陈藻（宋代）

君在于潜未语归，姑苏我到事多违。母衰妹弱那能干，妇拙儿顽孰可依。

海近一天风漠漠，朔寒两地雪霏霏。行装稍办还家急，年少应须慕虎闱。
送浑大夫赴丰州
刘禹锡（唐代）

凤衔新诏降恩华，又见旌旗出浑家。故吏来辞辛属国，

精兵愿逐李轻车。毡裘君长迎风驭，锦带酋豪踏雪衙。

其奈明年好春日，无人唤看牡丹花。
感事
王镣（唐代）

击石易得火，扣人难动心。今日朱门者，曾恨朱门深。
和麹典设扈从东郊忆弟使往安西冬至日恨不得同申拜庆
李峤（唐代）

玉关方叱驭，桂苑正陪舆。桓岭嗟分翼，姜川限馈鱼。

雪花含□晚，云叶带荆舒。重此西流咏，弥伤南至初。
己丑正月六日袁季源家遭燬次韵书闷
戴表元（宋代）

邺侯家里书千架，杜老尊前屋万间。此事吾堪慰流落，迩来天亦妒穷閒。

反风待祷真虚语，噀雨无方自厚颜。间挈残家过西坞，风流还许几生还。
离曲池憩巾口 其一
李彭（宋代）

小泊曲池桑柘阴，远墙岑寂伴高吟。孤云两角真在梦，一抹寒林古木深。
闻笛
董嗣杲（宋代）

凄凄吹笛裂寒云，羁客难禁醒坐闻。
声逐逝波流不断，月明吹老戌回军。
刘参军锸
王吉武（清代）

伯伦沉酣，万古转睫。解酲五斗，随身一锸。块然土木，委化从之。

杳杳冥冥，天方醉时。
句
刘禹锡（唐代）

风定花落深一寸，日高蹄鸟度千声。
山西
沈辽（宋代）

山西谁家桃李树，半是少年行乐处。去年花谢今年开，惟有人生不如故。
寄题兴国倅厅湖山伟观楼
陈杰（宋代）

华表归威可手攀，新亭风景落眉间。
千年宇宙千年事，万里湖山万里天。
庭蠡水来仍水落，衡庐云起复云閒。
古今只在斜阳外，安得凭高一破颜。
旅闷十首 其三
方回（元代）

旧观繁华绝，馀风巧伪滋。人穷何不至，俗薄故堪嗤。

敝帚犹艰借，劳薪自暗炊。扶摇九万里，遥谢庶风雌。
花心动 其一 用谢无逸韵同沈遹声张砥中作
俞士彪（清代）

晓起玉瓶，冰欲冻、双耳料应难热。落尽梨花，不见梅开，春意为谁铺设。

种莲陆地难成藕，蒲作剑、刺人无血。春蚕死、丝肠抽尽，茧儿才结。

料得薄情顿撇。便勉强温存，也无欢悦。多少工夫，绣就鸳鸯，忍把金针轻拆。

人如古镜久沉埋，销磨了、暗中年月。却教我、怎地破他关节。
南歌子（山药）
张鎡（宋代）

种玉能延命，居山易学仙。青青一亩自锄烟。雾孕云蒸、肌骨更凝坚。

熟梁蜂房蜜，清添石鼎泉。雪香酥腻老来便。煨芋炉深、却笑祖师禅。
吴兴送梁补阙归朝赋得荻花
朱长文（宋代）

柳家汀洲孟冬月，云寒水清荻花发。

一枝持赠朝天人，愿比蓬莱殿前雪。
江城子 同李五岳、周长卿、焦不害、茂潜饮亭亭馆
俞彦（明代）

秦淮杨柳澹垂烟。雨余天。弄晴妍。行到画楼，十二锦屏联。

人面桃花相映好，金粉地，艳阳年。

曲拦幽径隐亭轩。肆芳筵。倚琼仙。最是殚人，心绪总堪怜。

含恨含情低絮语，香冷后，月华前。
偈颂七十六首
释子益（宋代）

名不得，状不得。
脱胎换骨方，起死回生诀。
信得及底，不消一服，
诸病顿除，脱体安乐。
何必善财重采药。
南柯子（送淮漕向伯恭）
杨适（宋代）

怨草迷南浦，愁花傍短亭。有情歌酒莫催行。看取无情花草、也关情。

旧日临岐曲，而今忍泪听。淮山何在暮云凝。待倩春风吹梦、过江城。
遗老斋
苏辙（宋代）

久无叩门声，啄啄问何故？
田中有人至，昨夜盈尺雨。
忆仙姿
洪皓（宋代）

乍到园亭清处。面面此君忘去。把酒挹幽人，仰止七贤高趣。吴语。吴语。弗见满城风絮。
劝农归路经海会寺与诸同人分赋 其三
书山（清代）

劝农亲民事，归途逸兴同。地高浓翠合，林静妙香通。

喜得千村雨，閒来一亩宫。寸心持半偈，顿觉海天空。
金陵杂兴二百首
苏泂（宋代）

中年多病才都减，无奈金陵景物何。
安得山楹周四者，肯来相伴此吟哦。
偈颂一百四十一首 其五十三
释师范（宋代）

曲中直，直中曲。有增减，无数目。等闲放在暗窗前，冷地令人看不足。
故刑部李尚书挽词三首 其三
张九龄（唐代）

永叹常山宝，沈埋京兆阡。同盟会五月，华表记千年。

渺漫野中草，微茫空里烟。共悲人事绝，唯对杜陵田。
好事近 其二
赵善括（宋代）

被杨花、带将春去，飘扬一路无定。满庭绿荫丝千尺，枝上旧香吹尽。

幽梦醒。对晚色、秋千院落人初静。柔条弄影。奈剪剪轻风，冥冥细雨，惹起万千恨。

云山路，休蹑高楼独凭。楚天一抹烟暝。娇莺百啭飞鸠去，何处可寻芳信。

心自省。念咫尺、青楼应怪人薄幸。归期将近。料喜鹊先知，飞来报了，日日倚门等。
题临水茅亭
赵蕃（宋代）

竹里茅檐竹外溪，青琅玕映碧玻瓈。
吟从亭午到薄暮，诗就不知安所题。
游明昌寺
王弘诲（明代）

化国景舒长，明昌移佛日。川拥恒河沙，殿耀金天质。

忍草布祇林，昙花函贝帙。应钵石龙吟，焚身香象轶。

经过初地变，徙倚上方密。传经侍海童，听法环鲛室。

仙路十洲通，人寰三岛谧。居上谁开山，太守毗耶匹。

万口协讴歌，四郊戴宁一。指麾若响应，劝募争输率。

经营欢子来，变化潜神肸。云岩映绮栊，鳌岫攒幽洁。

遂令宝岭隈，倏尔珠宫别。罗江当水门，形胜增巀嵲。

功参造化权，扶舆产英杰。作者去思存，崇报永无辍。

仆本江海人，红尘厌纷涅。堂希绿野閒，恩许鉴湖佚。

平生好游玩，到处耽禅悦。山水发清机，风泉畅澄澈。

遐览意何雄，冥搜念已折。空门如可逃，即此回前辙。
妙智寺
陈白（宋代）

八重峰顶望群山，百谷东流去不还。
惟有右军遗迹在，月波时落墨池间。
则天皇后挽歌二首 其一
崔融（唐代）

宵陈虚禁夜，夕临空山阴。日月昏尺景，天地惨何心。

紫殿金铺涩，黄陵玉座深。镜奁长不启，圣主泪沾巾。
立春
白玉蟾（宋代）

东风吹散梅梢雪，一夜挽回天下春。
从此阳春应有脚，百花富贵草精神。
和君时弟芝山避暑
彭汝砺（宋代）

避热犹如避火攻，尽将身世隐壶中。微云急送鹿头雨，远水故吹牛首风。
次韵徐庭珍春日杂言十首
陈棣（宋代）

沉酣蠹简不知春，庭设雀罗谁扣门。
拄颊看山无限意，阴晴变态异朝昏。
观朝雨
谢朓（南北朝）

朔风吹飞雨，萧条江上来。
既洒百常观，复集九成台。
空濛如薄百，散漫似轻埃。
平明振衣坐，重门犹未开。
耳目暂无扰，怀古信悠哉。
戢翼希骧首，乘流畏曝鳃。
动息无兼遂，歧路多徘徊。
方同战胜者，去翦北山莱。
下青峰
张埴（宋代）

仆仆淮头路，一年西复东。
春风前赤壁，冬日下青峰。
括揭叫天曙，蒹葭行梦中。
君无矜矍铄，我政愧龙钟。
和陶杂诗十一首
苏轼（宋代）

故山不可到，飞梦隔五岭。
真游有黄庭，闭目寓两景。
室空无可照，火灭膏自冷。
披衣起视夜，海阔河汉永。
西窗半明月，散乱梧楸影。
良辰不可系，逝水无留骋。
我苗期後枯，持此一念静。
颂古十二首
释法泰（宋代）

应用从来不覆藏，当机何得昧真常。
只知报道王来也，不觉浑身在帝乡。
汉宫春 赠梁苍岩先生次先生赠子万舍弟原韵
陈维崧（清代）

缘鬓勋名，响上相靴刀，风生铃索。筹边多暇，细马潜游平乐。

神仙富贵，总兼之、笑他饥朔。擘词头，锦笺十样，朝朝翠酬红酢。

前岁粤装陆橐。正花洋珠海，楼船停泊。蛮天红豆，争向句中飞落。

独怜愁客，老泥涂、蹉跎芒屩。幸当世，有公知我，莫管五陵轻薄。
送希直游金华
许继（明代）

良会古所惜，光景不可留。故人今有行，出门复悠悠。

晨鸡号远今，行色满道周。恻怆意莫宣，慷慨意难酬。

愿言力古训，所贵德业优。千里从明师，岂徒事远游。

川原渺何极，仰止在山丘。余生学苦晚，贤哲忽我尤。

顾乏驰骋力，重增离别忧。遥遥金华道，逸驾邈难俦。

瞻望两相失，从君去无由。愿为东南风，吹上八咏楼。

愿为云端月，照彼双溪流。君情谅不违，我心复何求。
宿裴友书斋
李观（唐代）

卧君山窗下，山鸟与我言。清风何飕飗，松柏中夜繁。

久游失归趣，宿此似故园。林烟横近郊，谿月落古原。

稚子不待晓，花间出柴门。
旧悬道中二首
赵蕃（宋代）

昨日风既止，今晨风未收。
浮波羡幽鸟，唤雨怕鸣鸠。
遗寺荒村里，贞祠古渡头。
登高谢能赋，物色漫分留。
渐台水
李东阳（明代）

渐台水，深几许？使者来，谁遣汝？不见君王符，空传君
王语。
渐台水，行宫不可度。
妾死犹首丘，君行在何处，平生委质身为君，此时重信轻
妾身。
君不还，妾当死。
台高高，水弥弥。
赵左司挽词 其四
楼钥（宋代）

乡贡蚤驰誉，郎潜方比肩。求仙容我学，成佛叹君先。

天癸年将暮，金丹语未圆。忽传长别偈，天阔散云烟。
玉蝴蝶 秋蝶，同沈蕙孙妹作
张芬（清代）

一树丹枫掩映，盈条橘蠹，碧茧双连。拾去暗藏，金合羽化翩跹。

粉糁糁、徐开金翅，风拂拂、渐褪香绵。晚霜天。齐纨已弃，无计留仙。

飘然。风流谁拟，吴娃十五，学舞楼前。疏柳闲花，春光应结再生缘。

恋痴情、青陵冢上，添诗思、黄菊篱边。最堪怜，悲秋人瘦，梦破寒烟。
读西京杂记十三首次渊明读山海经韵 其一
李彭（宋代）

南风吹新竹，密密复疏疏。脱冠眠北窗，兴不减精庐。

缅思西京眠，聊开稚川书。千古纳眼界，恍若巾柴车。

顿忘在墐墉，灌畦莳佳蔬。笔端真有口，妙处天壤俱。

明如丹青手，百幅生绡图。举似儿子曹，矜誇还久如。
赋得冬日可爱（一作张正元诗）
陈讽（唐代）

寒日临清昼，寥天一望时。未消埋径雪，先暖读书帷。

属思光难埋，舒情影若遗。晋臣曾比德，谢客昔言诗。

散彩宁偏照，流阴信不追。馀辉如可就，回烛幸无私。
绝句 其一
谭知柔（宋代）

麦陇风来翠浪浮，霏微小雨似深秋。野亭终日捲帘坐，清樾对啼黄栗留。
题赵别驾委斋
刘克庄（宋代）

乍看华扁费寻思，徐叩微言极坦夷。
无可奈何安命者，吾非恶坦欲逃之。
万羊赋禄渠前定，二鸟蒙恩彼一时。
总被委斋参透了，不求符竹止求祠。
铁柱观
刘弇（宋代）

铁柱闻故老，蛰根长江幽。高真此翩跹，疮痏吾人忧。

纯钩推三尺，斩蛟白涛头。功成去人间，鸡犬不得留。

班龙驾九色，一别忽千秋。叠构开琳琅，夜坛空斗牛。

寒梢碎凉月，缛綵灿文髹。纷吾感遗事，写涕东南流。

麻姑行老大，海变绕蛇丘。逝将理荃桡，弄睨眺沧洲。
玄洲倡和十首 其五 桐华源
张雨（元代）

华林清散景，丹水碧凝脂。落叶秋无数，玄都懒寄诗。
圆珠积翠
侯应遴（明代）

合浦移来第一峰，琼枝玉树蔼春浓。金银阙驾三千界，翡翠图开十二重。

片月长侵云外白，三花遥映日边红。登临漫有泥霄意，笑向山灵问化工。
和沈诚庄绎韵（四首）
邹奕（明代）

长须携尺素，邀客扣涂茨。
筋力非前日，襟怀似昔时。
酒从花下酌，船傍柳边维。
风景还堪赏，闲游也未迟。
吾兄文夫宦游天台余将官於江左不胜感离之情
王淹（宋代）

我家尺五天，行人指城东。
老槐阅世故，高荫自清风。
叵量陵谷变，犹叹斤斧空。
故国岂乔木，遂应人与同。
马上吟
汤莘叟（宋代）

宿雨洗山新绿嫩，晓风吹杏浅红乾。
沙头路暖日欲上，行客扬鞭不觉难。
晓饮忽醉拥禅衣坐睡
陈献章（明代）

三杯过卯得瞢腾，坐拥禅衣问杀更。下砌握刀山竹冗，开门负水海棠生。
待雪吴子仪二首
吴芾（宋代）

晓见纷纷满四山，胡为未肯到人间。
化工若解呈新巧，速剪冰花破我颜。
题双流保国观古柏
胡宗师（宋代）

孔明庙前古柏奇，此木气象犹过之。干东彷佛烟焰起，铁龙空驾焚一枝。

真人丹诚何所适，世传乘鹤冲天飞。求诗道士心弥坚，试听一诵工曹诗。
寄进士崔鲁范
郑准（唐代）

洛阳才子旧交知，别后干戈积咏思。百战市朝千里梦，

三年风咏几篇诗。山高雁断音书绝，谷背莺寒变化迟。

会待路宁归得去，酒楼渔浦重相期。
河间令尹
赵鼎臣（宋代）

东家载豆如山岳，西舍割禾无处著。父老欢呼南陌头，打鼓吹箫相燕乐。

今年不复似常年，㪷米都无百十钱。新来长官政及我，夜无吠犬人得眠。

公家力役会不免，常苦里胥相扰乱。里胥不出今几时，我自输官不须叹。

秋风袅袅乐无涯，枣有实兮菊有花。闻道长官作生日，相呼父老来排衙。

排衙奉上一杯酒，再拜长官千万寿。三年替去不须臾，聊与斯民为父母。
陪黄先生至东阳谒胡先生有诗次韵 其二
王祎（明代）

今代文名属两翁，况兼出处每相逢。秋风官马泺阳道，春日肩舆岘首峰。

酒盏未空浑觉醉，罗衣初试已嫌重。多应杖屦从容地，前辈风流得共宗。
经从丰城谒于房州于令侍姬歌舞进酒二首
危稹（宋代）

更有佳人在空谷，能唱春风天上曲。
何时得上金玉堂，一声飞度龙吟竹。
太常引 其二 霜溪鹤问汲山过集寓楼
吴绮（清代）

隐囊闲侧帽檐纱，春色遍天涯。小阁夕阳，梦只在、临邛酒家。

当年嵇阮，依然重聚。颠倒醉流霞。寄语报莺花，肯说道、潘郎鬓华。
偈颂一百三十三首 其六
释居简（宋代）

七宝莲花品字开，一花一叶一楼台。水禽啼在深花里，花在水禽啼处开。
龙翔大师秋后惠蕲簟
张雨（元代）

遮眼群峰雨，惊秋一叶风。僧归建邺寺，诗到豫章公。

鲑菜真堪恋，桃笙不待攻。澡身方得计，瓶外有馀空。
中年
郑谷（唐代）

漠漠秦云澹澹天，新年景象入中年。情多最恨花无语，愁破方中酒有权。

苔色满墙寻故第，雨声一夜忆春田。衰迟自喜添诗学，更把前题改数联。
乾道七年恭上太上皇帝太上皇后尊号十一首 其三 皇帝奉太上皇帝册宝授太傅用《礼安》。奉太上皇后同。
郊庙朝会歌辞（宋代）

仪物陈矣，礼乐明矣。天子戾止，诒尔臣矣。陟降维则，恭且勤矣。

茫茫四海，德教形矣。
永安寺照上人房
欧阳詹（唐代）

草席蒲团不扫尘，松闲石上似无人。

群阴欲午钟声动，自煮溪蔬养幻身。
题仇公度总管首阳采薇图
许有壬（元代）

史迁怨气因舒泄，吏部雄文痛发挥。尽美未能兼尽善，益知周粟不如薇。
书日用事二首 其一
陆游（宋代）

左右数书册，朝夕一草堂。家贫自能俭，病愈不求方。

盛馔豚肩美，常庖笋茁香。园丁报花坼，亦复命壶觞。
溪村欲雪忽忆朱竹垞太史小长芦捕鱼幽兴遥寄
谢芳连（清代）

水冷小长芦，渔舟自容与。舷际下鸬鹚，衔鱼向何许。

烟暝雪将来，如闻隔芦语。
过陈二酉绿水园时二酉客金陵
张萱（明代）

尔曳长裾去，余蓬短鬓来。晚风吹杞柳，野鸟伴蒿莱。

看竹何须主，怀人独上台。开尊聊极目，秋色不堪裁。
大驾西幸秋日闻雷
贯休（唐代）

军书日日催，处处起尘埃。黎庶何由泰，銮舆早晚回。

夏租方减食，秋日更闻雷。莫道苍苍意，苍苍眼甚开。
寒食游香山
喻良能（宋代）

杖藜随所适，花柳自村村。
野岸桃临水，人家竹映门。
香泥飞燕子，芳草思王孙。
著处堪沈醉，春醪正满樽。
春日杂诗六首 其四
张耒（宋代）

堂南老榆柳，清阴渐交映。飘飘风花乾，渥渥雨叶盛。

鸟鸣日方迟，客去门逾静。自无济世略，耿耿欲谁省。
秋怨
李群玉（唐代）

瑟瑟凉海气，西来送愁容。金风死绿蕙，玉露生寒松。

所思在溟死，无因一相逢。登楼睇去翼，目尽沧波重。

虚窗度流萤，斜月啼幽蛩。疏红落残艳，冷水凋芙蓉。

岁暮空太息，年华逐遗踪。凝情耿不寐，揽涕起疏慵。
乌鲁木齐杂诗之物产 其一
纪昀（清代）

种出东陵子母瓜，伊州佳种莫相夸。凉争冰雪甜争蜜，消得温暾顾渚茶。
董邦达苍崖古树卷
弘历（清代）

崒嵂攒岩讶倒悬，蟠挐古干互连拳。是谁结屋嘉阴下，雅合於中草太玄。
天津感事二十六首
邵雍（宋代）

云无一缕干明月，桥有千寻卧渌波。
料得人间无此景，中秋对月兴如何。
初夏
张楫（清代）

小园绿笋间朱樱，点缀年华似有情。露浥葛巾晨气润，风随竹簟晚凉生。

閒窥黠鼠潜身处，静厌飞蚊绕鬓声。安得冷泉幽石畔，解衣盘礴树阴清。
叵罗词 其三
游智开（清代）

街前卖叵罗，个个圆复圆。门前种杨柳，相见时相怜。
徽安门晓望
欧阳修（宋代）

都门收宿雾，佳气郁◇◇。
晓日寒川上，青山白雾中。
楼台万瓦合，车马九衢通。
恨乏登高赋，徒知京邑雄。
重读行朝录感赋
黄炳垕（清代）

高墙天子气，夙昔著英风。三诏人心系，两年王运终。

入闽怀远志，依郑弃前功。纵有黄苏相，无如历数穷。
眼儿媚·翠帘低护郁金堂
高似孙（宋代）

翠帘低护郁金堂。犹自未忺妆。梨花新月，杏花新雨，怎奈昏黄。春今不管人相忆，欲去又相将。只销相约，与春同去，须到君行。
因斋戒进宫见路旁春耕者喜而有作 其一
弘历（清代）

荷锸春耕正及时，停銮一览喜应知。茅檐亦有庞眉叟，扶杖来看力穑儿。
和陶诗 示周续之祖企谢景夷三郎
李贤（原德）（明代）

知己不易遇，既遇情欢欣。同游复同调，超然物外人。

周子既深造，祖谢亦相因。顾我蹇劣姿，敢期数子臻。

所惜道丧久，赖有锱铢闻。仲尼有明训，佩服宁惮勤。

愿与二三子，永结平生邻。庶几匡庐裔，彷佛洙泗滨。
送彦祖学士赴兖州
陈襄（宋代）

暂辞天禄请名藩，养志安贫道可尊。
南国士歌阳羡政，东州人可翰林孙。
重兴阙里诸生学，好荐徂徕一子恩。
平日皂囊应草疏，由来忠谠出家门。
乐通神明
范祖禹（宋代）

世治兴和乐，阳来符正声。
纯能格天地，幽可逮神明。
协气流无外，灵心识太平。
九歌人鬼享，八变地祗迎。
翕纵多祥集，欣欢万祉生。
须知勋德大，圣作掩英茎。
东归留别幕中同舍
孙应时（宋代）

参谋蜀耆英，棠阴满三郡。
开怀接儿辈，色不见喜愠。
清朝贵老成，故家多黄训。
佳气引春帆，长安天日近。
春雨
梅尧臣（宋代）

春雨𩅨𩅨鸣百舌，林花淡淡洗燕脂。眼前耳底催人杀，不醉三杯大是痴。
日月无私能广运
玄烨（清代）

春寒暗解消冰势，膏澍新添助发生。绣壤已看随处润，柴扉共乐及时耕。

运筹普被群黎广，宵旰先思积粟盈。每览前村童叟悦，枫宸少慰白须情。
感遇诗三十八首·其十九
陈子昂（唐代）

圣人不利己，忧济在元元。
黄屋非尧意，瑶台安可论？
吾闻西方非，清净道弥敦。
奈何穷金玉，雕刻以为尊？
云构山林尽，瑶图珠翠烦。
鬼工尚未可，人力安能存？
夸愚适增累，矜智道逾昏。
越溪怀古
施肩吾（唐代）

忆昔西施人未求，浣纱曾向此溪头。

一朝得侍君王侧，不见玉颜空水流。
以红药当阶翻分韵得翻字
顾瑛（元代）

灵雨沐霁景，初暾散朝暄。林莺哢馀春，砌药开当轩。

泫妆露哢哢，舞袂风翻翻。流光不我迈，久怀迟君论。

于以乐樽罍，于焉倾笑言。
蒙恩除吏部侍郎子侄以诗相庆
葛立方（宋代）

鸡窗不梦笔头花，分合扶犁霅水涯。
禁掖俄膺九芝检，仙逵许从五香车。
厚陵戎部尊荷橐，徽庙司成踵棣华，
无似鹈梁讥不称，且欣绂冕粗承家。
赋瑞雪送穆大师
释重顯（宋代）

五六皆名出，飘花独见稀。
若教同一色，还似负群机。
玉马犹空说，铜驼转更非。
争如千万里，相对共依依。
清明日东归舟次滞雨
宋庠（宋代）

月弦离毕破芳辰，舟子招招数问津。
压岸晚阴云著野，蘸渠春色柳随人。
烟畴雊雉逢谁叹，风碛惊鸥莫我亲。
赐告有程归棹急，赧然归水愧游鳞。
偶成
张耒（宋代）

漫学文章弊性灵，屠龙艺就误平生。
翩翩仕路新冠盖，何用扬雄强作经。
贺严竹坪纳宠生子时正中秋佳节也二首 其一
陆祖瀛（清代）

嫦娥本是月中仙，修到灵根福寿全。桂子初从天上落，教君月饼佐汤筵。
送黄文叔侍郎赴三山
杨简（宋代）

某信人心即大道，
先圣遗言兹可考。心之精神是谓圣，
诏告昭昭复皜皜。如何后学尚生疑，
职由起意而支离。自此滥觞至滔襄，
毋惑怀玉不自知。何思何虑心思灵，
不识不知洞光明。意萌微动雪沾水，
泯然无际澄且清。侍郎日用所自有，
总是本原非左右。举而措之于三山，
的然民仰如父母。鉴明水止烛丝百，
变化云为奇复奇。斯妙可言不可思，
矧可倾耳而听之。不作好恶生枝叶。
南歌子
仇远（元代）

结屋依苍树，开窗对碧山。西湖不厌久长看。玉勒钿车偏在、六桥间。

露柳凝朝润，烟花敛暮寒。才经人赏便阑残。谢柳辞花、醉策瘦筇还。
唐谏议刘蕡
蒋仁锡（清代）

只手恩扶皇运倾，《春秋三传》论纵横。生前不售锄奸志，地下何惭谏议名。

恶稔北司威正煽，冤衔南国恨难平。玉溪为写《招魂》句，湓浦书来怆客情。
贺陈侍郎该宗祀告成加封清源郡侯二首告词有
王迈（宋代）

锦书飞下字如鸦，从橐词头似相麻。
竣事明禋均雨露，缅怀耆德傲烟霞。
鸡窠佚老精神健。燕颔宜侯爵邑加。
愿体乞言珍重意，星驰驿骑奏忠嘉。
边词十三首（并客燕时到马水口及宣府之作）
徐渭（明代）

女郎那取复枭英，此是胡王女外甥。
帐底琵琶推第一，更谁红颊倚芦笙。
李公择学士出示胡九龄归牧图
郭祥正（宋代）

横披五尺素，中有万叠山。山卜千丈溪，恍疑泻潺潺。

西风偃古木，惨淡秋色顽。蓼红菱荇碧，缺岸如破环。

小舟半阁沙，茅屋深无关。三牛行啮草，一犊随母还。

牧儿掣牛鼻，望家喜生颜。欲知田家乐，此趣何由攀。

而况画手妙，意思能馀闲。远出物象外，不在粉墨间。

临之发孤兴，飘忽辞尘寰。
感皇恩
臧余庆（宋代）

南岳有真仙，人间祥瑞。酒量诗豪世无比。晚年林下，做个清闲活计。诮如千岁鹤，巢云际。

此日大家，广排筵会。酒劝千钟莫辞醉。昔时彭祖，寿年八百余岁。十分才一分，那里暨。
次韵相之木犀六首 其四
周紫芝（宋代）

故国幽姿想自妍，只今谁与著诗怜。竹篱茅舍花开处，望断江西眼欲穿。
杂咏
黄庚（元代）

持螯已饱团脐蟹，砟脍犹思巨口鲈。
风物秋来多感慨，天寒酒醒客心孤。
送秋平赴试
张因（宋代）

落叶满阶砌，西风鸣纸窗。晓起促行色，相对两茫茫。

虽无久离别，中心自感伤。何如百里妇，扊扅炊高粮。

朝餐浑未备，枵腹赴征航。细雨湿行袂，凉飙吹短装。

饥鸿唳天表，寒鹜下林塘。行李太单薄，何以御严霜。

执手斯须立，有泪已盈眶。丈夫富经术，忧患天所尝。

行矣勿复顾，努力事明扬。秃笔吐异彩，古墨发新香。

不挟兔园册，惟凭胸所藏。幸逢冰作鉴，慎勿轻文章。
阿兰行答李于美
欧大任（明代）

黄公垆下郁金香，胡姬楼前紫游缰。先生闭户无所往，独卧阿兰之草堂。

不求美酒三千斛，不用金钗十二行。官为博士秩九等，月请司农钱一囊。

帐前拥花以当妓，涧底斧冰而作粮。弹非燕赵佳人瑟，博岂凉州刺史章。

不能学李供奉，舒州杓，力士铛。长干小妇颜似玉，若邪女儿足如霜。

画眉转觉京兆贵，叠麴更筑糟丘旁。先生归隐仙女窗，先生归酌仙树浆。

下窥夫子左挟婵娟右清醥，陆沉金马尚书郎。
句 其四
王铚（宋代）

惨惨风林叫竹鸡，冥冥山路晓光微。
水宿
洪咨夔（宋代）

分席眠鸥渚，庐山梦已通。
蓬声疏密雨，灯影往来风。
我正思吾母，儿应说乃翁。
拥衾天未晓，此味与谁同。
龟
梅尧臣（宋代）

王府有宝龟，名存骨未朽。
初为清江使，因落豫且手。
白玉刻佩章，黄金铸印纽。
辞聘彼庄生，曳涂诚自有。
琴曲歌辞。蔡氏五弄。游春曲二首
王涯（唐代）

万树江边杏，新开一夜风。满园深浅色，照在绿波中。

上苑何穷树，花开次第新。香车与丝骑，风静亦生尘。
西江月 时在天长，正当大暑，归山后，恰值
尹志平（元代）

九夏天长暑热，三秋山后清凉。一川禾黍正苍苍。了见西成有望。论甚天涯海角，尽他关外山荒。目前无事即仙乡。且恁随缘豁畅。
咏史上·光武
陈普（宋代）

赤符交锡帝心移，不似初来岸帻时。
浪泊壶头终落落，羊裘男子殆先知。
忆江南 其三
龚鼎孳（清代）

名士会，共泛缕金芽。棋局从谁翻黑白，文章空自绚云霞。庾信已无家。
佳节到，闲日好邀遮。荆楚岁时多感慨，秦淮灯火最繁华。风物故园赊。
次韵管洛声移居
陈宝琛（清代）

人好牵连到屋乌，横流甚处可安渠？白翎雀冻居何择，赪尾鱼安气倘苏。

世局如棋从反覆，禅心似木孰荣枯？秋风已过莼丝老，沈陆稽天漫忆吴。
觉溪八景 其一 龙门春浪
徐经孙（宋代）

雷奔石壁间，瀑泻洞门侧。蜿蜒乘洪涛，变化莫可测。
得乐谢竹溪一首
刘克庄（宋代）

不觉昏眵过十旬，谒之先圣祷之神。
室生虚白稀来客，驿致空青累故人。
病尚研寻书外意，耄犹贪爱梦中身。
从前计孛俱辞去，献岁明朝已发春。
题王仲信画水石横幅
陆游（宋代）

王郎书逼杨风子，画亦凭陵蜀两孙。
岂是天公憎绝艺，一生憔悴向衡门。
赞我桥号
欧阳建（魏晋）

山涧涓涓不断流，一桥风月肺肝收。梅花点句春和我，竹叶陶情老到头。

管甚阴符授圮上，欲缘石柱过罗浮。知君不放虹云卧，生怕栏杆碍斗牛。
寄苏穫庵
李秉同（明代）

欲归未归复何如，响应同声几郡除。斗米不移陶令操，薰膏空校太玄书。

青云有分三冬足，白发无私两鬓馀。谁念千年吾道计，振衣高趁旧山居。
苏幕遮·燎沉香
周邦彦（宋代）

燎沉香，消溽暑。鸟雀呼晴，侵晓窥檐语。叶上初阳干宿雨，水面清圆，一一风荷举。
故乡遥，何日去？家住吴门，久作长安旅。五月渔郎相忆否？小楫轻舟，梦入芙蓉浦。
步出一天门北望白云山色作 其一
屈大均（明代）

山翠阴阴欲变霞，水帘开处有人家。生憎洞口菖蒲水，片片随流是落花。
同寮约过包山因问讯玉津牡丹再次韵呈子仪侍郎
许及之（宋代）

传闻有约过包山，节遇天祺得暂閒。便有啼莺迎柳外，不妨飞蝶导花间。

东吴壮观随潮长，西洛风光指日还。独恨微臣无补报，勋名分寸盍跻攀。
咏舞
杨希道（唐代）

二八如同雪，三春类早花。分行向烛转，一种逐风斜。
次韵范参政书怀
陆游（宋代）

探梅方忆雪中归，转眼青青子满枝。
筑圃漫为娱老计，劈牋又赋送春诗。
乞身何日还初服？坐食终年媿圣时。
睡起西窗澹无事，一枰闲看客争棋。
次王子元韵二首 其一
张侃（宋代）

眼看珠玉混泥涂，奇货何人解与居。卖剑买牛知已晚，坏车杀马计何疏。

卑飞莫辨鸡群鹤，高义难兼熊掌鱼。却羡临川王介甫，爱君独上万言书。
诗偈 其一八三
庞蕴（唐代）

贪瞋不肯舍，徒劳读释经。看方不服药，病从何处轻。
贫居自述 其八
李孔修（明代）

新岁初来旧岁过，难除穷鬼与诗魔。莓苔巷口知音少，风月情怀赓和多。

洗净瓦瓶沽鲁酒，扫开尘壁写长歌。贫能乐也吟能乐，穷鬼诗魔奈我何。
春晚客怀七首 其一
王冕（元代）

春事已过半，客怀何怅然？鸟啼云外树，花落雨余田。

沽酒不成醉，解衣徒自怜。五湖烟水远，未得问归船。
南歌子
赵长卿（宋代）

梅萼和霜晓，梨花带雪春。玉肌琼艳本无尘。肯把铅华容易、污天真。

汤饼尝初罢，罗巾拭转新。几回贪耍失黄昏。月里归来无处、觅精神。
上清乐 其五
赵佶（宋代）

浮绝山连白玉京，金华楼共日华明。

五真结就圆珠气，骨似丹琼貌似婴。
濂溪识行
魏嗣孙（宋代）

分得庐山水一溪，濂名万古合昭垂。光风霁月依然在，肯与人间较盛衰。
次汤士美送蔡季任韵寄士美二首 其一
周孚（宋代）

君才元落落，吾语只平平。意广真堪笑，情亲却自惊。

瘦筇殊未到，短笛为谁横。肺病虽羸甚，犹能倒屣迎。
草木虫鱼咏二首 其一
许安仁（宋代）

蝇钻故纸竟不悟，蛾扑明灯甘丧生。大似盲人骑瞎马，不知平地有深坑。
宫词 其四十一
赵佶（宋代）

翠色青浓自不堪，敲冰柔叶两相参。宫人因出方传法，迄后民间识内蓝。
六友诗寄林景云留寿国林道初俞季渊·直友
刘黻（宋代）

直友古耐交，莫问三两个。
玉立君子姿，足以警吾惰。
虚心内有容，劲节老无挫。
荒远亲旧违，得汝乃自贺。
有感
朱弁（宋代）

容貌与年改，鬓毛随意斑。雁边云度塞，鸟外日衔山。

仗节功奚在，捐躯志未闲。不知垂老眼，何日睹龙颜。
赠画士刘信可 其一
谢枋得（宋代）

毛颖摧锋入墨池，白云窗下展乌丝。乘君袖里孤山月，写尽横斜竹外枝。
送方子元赴固始
黄裳（宋代）

九卿遗俗各寻宗，君自南来喜更浓。无类已闻诗礼教，有行还守子男封。

胸中道在何嫌酒，弦上声清只爱松。行听老农无一累，晓炊如玉稻新舂。
送刘谦山邑尊去任
钱荣国（清代）

三十年来令八九，公令我邑时特久。心劳抚字拙催科，乐只君子民父母。

第一宽大培心田，公庭挞罚挥蒲鞭。以静以慎决疑狱，如拨云雾窥青天。

案牍馀閒喜接士，接士讵真无臧否。尊贤容众矜不能，度似春风心似水。

矜恤善政尤乐为，廉泉大沛甘如饴。债台高筑曾莫惜，道是职分吾无辞。

宰县才长更忧国，外侮内讧患不测。当倭未与中议和，江海咽喉防务亟。

军书旁午县中过，人心恇扰末如何。惟公好整好以暇，安置妥贴平不颇。

民教原来似冰炭，宵小抵隙成巨案。我公调护多苦心，不惜俸钱赔万贯。

呜呼人心日下如江河，如此良吏今岂多。忽闻福星照旁邑，去思碑石空搓摩。

鲰生课徒日闭户，非公不至师子羽。下风仰望德政多，赋诗敢附理县谱。
萧侍御两湖纡道云庄短章为别 其一
林俊（明代）

薜荔巢居小，青骢柱史临。怀虚贪得士，调绝副知音。

风雅酬前话，云泥结素心。酸咸浮迹外，纡道故相寻。
高阳台 元日
冒禹书（清代）

淑景惊催，新符乍换，时光去也堂堂。屏摇翠柏，湘帘日映山房。

昨宵今日人如旧，宜春彩笔署回廊。难驱遣、流年暗数，何限沧桑。

伊人天各一方。只此心两地，与日俱长。诗成无语，依稀想像总荒唐。

小立东风春又到，离人不改是愁肠。更相看，梅花清瘦，做尽凄凉。
十月二十日夜见城南火，翌晨即事
许传霈（清代）

官默默，民忙忙。南门不守守江塘，黑夜红烧贼入疆。

贼入疆，心塘皇。山无色，日寒霜。一步一嗟可奈何，但闻悽悽切切野哭泪汪汪。

是时我心抑郁若王郎，直欲身入九霄问彼苍，彼苍冥冥而茫茫。

又欲手拔腰下三尺之剑断愁肠，彼剑靳靳力抽不可长。

兵不出兮将不生，才薄那此当道之豺狼。吁嗟乎，穷达固有命，生死系纲常。

庸庸耀爵禄，几辈误君王。生灵悲涂炭，义士气激昂。

何处乌鸦来，声声向夕阳。出门将安归，北风萧萧凉。
行香子 构屋水滨喜而赋此
曹尔堪（清代）

小小疏椽，碧水经前。每临溪、匹练红牵。蒹葭十亩，尽受荒烟。

有练菱桡，沽酒渡，钓鱼船。

野渡无边，树影森然。数游鳞、傍岸流连。更谁貌得，晋唐宋间。

请顾长康、吴道子、李龙眠。